Елисавета Багряна
Случаят

chitanka.info

На Изидор Цанкар

Над нашия делничен, прост, непроменен живот,

изплетен от грижи за покрив, за хляба и легло,

невидим, незнаен, за наше добро или зло,

владее — неспящ, вечно движещ се, втори живот.

Там ти, неизвестен, отраждаш. С таинствена власт

и с нам непонятни закони — ти в нашите дни

и зидани с толкова труд упорит съдбини

внезапно се втурнеш, и всичко превърнеш край нас.

И в нашия делничен, дребен, безмислен покой

закършат се клони, засвятка се, вятъра луд

засвири и — сякаш овчар свойто стадо след смут —

подкара той дните ни в нов, неочакван завой.

За зло ли, добро ли? Привидно капризен, в теб ключа е

на висша промисъл, на мъдрост, живот и добро.

И вярвам аз в тебе — и слагам пред тебе оброк,

ти — чуден, добър, ежедневен и таинствен Случай!

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.